Άγδος

Άγδος ονομαζόταν στην αρχαιότητα ένα πολύ βραχώδες βουνό της Φρυγίας στη Μικρά Ασία, που βρισκόταν κοντά στην πόλη Πεσσινούντα. Σύμφωνα με την παράδοση, που διασώζει ο ΠαυσανίαςΠαυσανίου Ελλάδος περιήγησις, Α΄ 45, στο βουνό αυτό βρισκόταν ο τάφος του Άττι. Ενάμιση αιώνα μετά τον Παυσανία, ο Χριστιανός απολογητής Αρνόβιος στο έργο του Κατά ΕθνικώνΑρνοβίου Adversus nationes, V, 5 κ.ε. γράφει ότι επάνω στον Άγδο γεννήθηκε η ερμαφρόδιτη θεότητα `Αγδιστις, η οποία ταυτιζόταν με την Κυβέλη (ονομασία που πιθανώς σήμαινε «Μητέρα των Βουνών»). Επιπλέον επάνω στον Άγδο, όπως αναφέρουν οι φρυγικές παραδόσεις, διασώθηκαν ύστερα από τον Κατακλυσμό ο Δευκαλίωνας και η Πύρρα (και όχι πάνω σε βουνό της Ελλάδας ή στην Αίτνα, όπως γράφουν οι περισσότεροι αρχαίοι συγγραφείς).

Παραπομπές

Πηγή
 Το ομώνυμο λήμμα στη Νέα Ελληνική Εγκυκλοπαίδεια «Χάρη Πάτση», τόμ. 1 (1972), σελίδα 264

Κατηγορία:Φρυγία